Kitba ta' Glenn Micallef – Viċi President FŻL L-1 ta' Mejju kull sena hu meqjus bħala jum speċjali għall-Partit Laburista. Hu l-jum iddedikat lil dawk li huma l-pedament tal-Partit li tul is-snin kienu fiċ-ċentru tal-politika tagħna u li dejjem kienu ta' sostenn għalina bħala partit. Għaldaqstant, bħal snin oħra, din is-sena l-Partit Laburista se jkun qed jikkommemora kif xieraq din il-festa b'numru ta' attivitajiet fuq medda ta' ġimgħa. Bħala Forum Żgħażagħ Laburisti (FŻL) dejjem emminna li l-ħaddiema u ż-żgħażagħ huma żewġ setturi tal-popolazzjoni li jmorru id f'id u li jirrikjedu qafas ta' politika serja. Barra minn hekk, aħna nemmnu li politika serja f'dawn is-setturi hi investiment neċessarju biex ikollna ekonomija b'saħħitha u suċċessi fis-snin li ġejjin. Fil-fatt, parti mir-riċetta tas-suċċess tal-Gvern Laburista fl-ewwel tliet snin tal-ħidma tiegħu kienet l-importanza li ta lil dawn is-setturi. F'dan ir-rigward, jien naħseb li hemm żewġ faxex taż-żgħażagħ li hemm bżonn jiġu kkunsidrati meta nkunu qed nfasslu l-politika tagħna. L-ewwel faxxa hi dik li tinkludi fiha żgħażagħ li jiddeċiedu li jitilqu aktar kmieni mis-sistema edukattiva biex jidħlu mal-ewwel fid-dinja tax-xogħol. Lil dawn irridu nassiguraw li d-dinja tax-xogħol ma tisfruttahomx u li jkollhom xogħol, paga u livell ta' għajxien xieraq. It-tieni faxxa ta' żgħażagħ taqbad imbagħad l-studenti – dawk li fil-ġenerazzjonijiet li ġejjin se jkunu s-sinsla u l-mutur ekonomiku ta' dan il-pajjiż. Lil dawn irridu niżguraw li ninvestu fihom biex ikunu jistgħu jiġġeneraw aktar valur miżjud fl-ekonomija tagħna. Dan l-investiment se jkun ukoll iċ-ċavetta li tkompli tattira investiment barrani lejn Malta. Ir-rwol tal-FŻL fiċ-ċelebrazzjonijiet ta' Jum il-Ħaddiem Naturalment, bħalma jiġri dejjem fil-Partit Laburista, aħna ż-żgħażagħ se jkollna rwol ċentrali f'dan kollu permezz ta' attività bis-sehem tal-Prim Ministru Joseph Muscat. Nhar l-Erbgħa 27 ta' April 2015, bħala parti mill-attivitajiet tal-1 ta' Mejju u biex infakkru Jum il-Ħaddiem, se tkun organizzata konferenza li fiha l-Prim Ministru jwieġeb il-mistoqsijiet taż-żgħażagħ. Din se tlaqqa' madwar mejda numru ta' għaqdiet minn diversi oqsma biex jiddiskutu u jistaqsu lill-Prim MInistru dwar temi li jikkonċernawhom jew li jinfluwenzawhom. Nistiednu għalhekk lil dawk kollha li jixtiequ jitkellmu jew jistaqsu xi ħaġa lill-Prim Ministru biex nhar l-Erbgħa jingħaqdu magħna fi Pjazza Kastilja fis-6.30pm. Fl-aħħar nett, niltaqgħu wkoll nhar il-Ħadd għall-attività tal-massa biex nagħtu wkoll is-sostenn tagħna lill-Partit Laburista li dejjem stinka biex jaġevola l-ħaddiema. L-immigrant ħaddiem Ma nistax nagħlaq dan l-artiklu mingħajr ma nagħmel osservazzjoni personali dwar numru ta' immigranti f'pajjiżna (ġeneralment ta' ġilda b'kulur skur) li, wara ħafna tbatija biex jitilqu minn art twelidhom biex isibu ħajja aħjar, jispiċċaw sfruttati fis-suq tax-xogħol tagħna. Filwaqt li din il-problema bdiet tiġi indirizzata minn dan il-Gvern permezz ta' skemi apposta, naħseb li għadna ferm 'il bogħod minn soluzzjoni għal din il-problema. Ġenwinment nemmen li l-problema hi waħda ta' mentalità u li s-soluzzjoni għaliha tmur lil hinn minn dawn l-iskemi. Is-soluzzjoni hi li nedukaw il-poplu.